కమ్యూనికేషన్లు- సమాచార సాంకేతిక విజ్ఞాన మంత్రిత్వ శాఖ
సైబర్ భ్రదత తక్షణావసరం: ఎలక్ట్రానిక్స్ మరియు ఐటి శాఖ సహాయ మంత్రి శ్రీ పి.పి. చౌదరి
-“భారతదేశం త్వరలోనే ఎలక్ట్రానిక్ ఉపకరణాలను, ఉత్పత్తులను తయారుచేయగలిగే
స్థితిలో ఉంటుంది”
- ‘పరిశోధన మరియు అభివృద్ధిని, ఇంకా మేథోసంపత్తి హక్కులను కేంద్ర ప్రభుత్వం ప్రోత్సహిస్తుంది’
- 'ఎలక్ట్రానిక్ పరిపాలన సేవలను అందించడంలో ఆంధ్ర ప్రదేశ్ పథనిర్ణేతగా ఉంది'
ఎలక్ట్రానిక్స్, సమాచార సాంకేతిక విజ్ఞానం, చట్టం & న్యాయం శాఖ సహాయ మంత్రి శ్రీ పి.పి. చౌదరి ఈ రోజు విశాఖపట్టణంలో జరిగిన ఇ-గవర్నెన్స్ సంబంధిత 20వ జాతీయ సమావేశం ముగింపు సదస్సుకు అధ్యక్షత వహించారు. ఈ సందర్భంగా ఏర్పాటైన సభను ఉద్దేశించి శ్రీ పి.పి. చౌదరి ప్రసంగిస్తూ, పట్టణ ప్రాంతాల మరియు పల్లె ప్రాంతాల మధ్య ఉన్న డిజిటల్ అంతరాన్ని పూడ్చవలసిన అవసరం ఉందన్నారు. సమాచార సాంకేతిక విజ్ఞాన సంబంధిత నవీన పర్యావరణ వ్యవస్థతో పాటు, పరిశోధన మరియు అభివృద్ధి  కార్యకలాపాలను కేంద్ర ప్రభుత్వం ప్రోత్సహిస్తుందని, అంతేకాకుండా భారతీయులు మేధో సంపత్తి హక్కులను సంపాదించుకొనేటట్లుగా వారికి తోడ్పాటును ఇస్తుందని మంత్రి వివరించారు.
సైబర్ భద్రత తక్షణావసరమని, సైబర్ భద్రతకు ఏర్పడే సమస్యలకు ఆర్టిఫీషియల్ ఇంటెలిజెన్స్ పరిష్కార మార్గాలను సూచించగలుగుతుందని మంత్రి శ్రీ పి.పి. చౌదరి పేర్కొన్నారు. నానో టెక్నాలజీ, నానో ఎలక్ట్రానిక్స్ లను కూడా అభివృద్ధిపరచుకోవలసిన అవసరముందని, ఇది మిషన్ మోడ్ నానో ఎలక్ట్రానిక్స్ ప్రాతిపదికన విలువలతో ముడిపడిన విద్యను బోధించడంలో సహాయకారి కాగలదన్నారు. భారతదేశం అతి త్వరలో ఎలక్ట్రానిక్ ఉపకరణాలను, ఉత్పత్తులను తయారు చేయగలిగే స్థితికి చేరగలదని ఆయన చెప్పారు. గ్రామీణ ప్రాంతాలలో 725 ఇ-గవర్నెన్స్ సేవలను అందజేయడంలో ఆంధ్ర ప్రదేశ్ రాష్ట్రం మార్గదర్శిగా నిలిచిందని కూడా శ్రీ చౌదరి అన్నారు. ఇ-గవర్నెన్స్ ద్వారా అభివృద్ధి ఫలాలను దేశ పౌరులందరికీ అందజేసేందుకు ప్రభుత్వం కట్టుబడి ఉందంటూ రేషన్ కార్డులు, పాస్ పోర్టులు, డ్రైవింగ్ లైసెన్సులు, ఓటరు గుర్తింపు కార్డుల వంటి అనేక సేవలను మొబైల్ ఫోన్ లలో ఒక బటన్ ను క్లిక్ చేయడం ద్వారా సమకూర్చే దిశగా ముందుకు సాగుతున్నామని మంత్రి తెలిపారు. ప్రధాన మంత్రి శ్రీ నరేంద్ర మోదీ ‘డిజిటల్ ఇండియా’ ఆవిష్కరణ కోసం కన్న కలను ఇ-గవర్నెన్స్ ద్వారా నెరవేర్చడం సాధ్యపడుతుందని మంత్రి పేర్కొన్నారు. సాంకేతిక విజ్ఞానాన్ని వేరు వేరు భాషలలో త్రీడీ యానిమేషన్ రూపంలోకి మార్చుకోవలసిన అవసరంతో పాటు, ఆ విధమైన 3డి యానిమేషన్ ప్రక్రియను వైద్య రంగం, ఉన్నత విద్య రంగం, వృత్తి విద్య రంగాలలో ఉపయోగించుకొంటే విద్యార్థుల నేర్చుకొనే సామర్థ్యాన్ని పెంపొందించడం వీలుపడుతుందని ఆయన చెప్పారు. భారతదేశంలో 110 కోట్ల మందిని ‘ఆధార్’ పరిధిలోకి తీసుకురావడం ప్రపంచంలోనే ఒక విశిష్ఠమైన ప్రాజెక్టు అని శ్రీ చౌదరి అన్నారు. దీనివల్ల ప్రత్యక్ష ప్రయోజన బదిలీ కి అండదండలు లభిస్తాయని, లబ్ధిదారులు వారికి దక్కవలసిన ఆర్థిక ప్రయోజనాలను నేరుగా వారి బ్యాంకు ఖాతాలలోనే పొందగలుగుతారని మంత్రి చెప్పారు.
వేరు వేరు విభాగాలలో విజేతలకు అవార్డులను ఎలక్ట్రానిక్స్, సమాచార సాంకేతిక విజ్ఞానం, చట్టం & న్యాయం శాఖ సహాయ మంత్రి శ్రీ పి.పి. చౌదరి అందజేశారు. మొత్తం 20 అవార్డులు ప్రదానం చేయగా.. అందులో స్వర్ణ అవార్డులు 9, రజత అవార్డులు 11 ఉన్నాయి. 2016-17 సంవత్సరానికి గాను ఇ-గవర్నెన్స్ జాతీయ అవార్డులను ప్రతి కేటగిరీ లోను రెండేసి అవార్డుల చొప్పున ప్రదానం చేశారు. స్వర్ణ అవార్డులో భాగంగా రూ. 2 లక్షల నగదు, ఒక ప్రశంసాపత్రాన్ని, ఒక సర్టిఫికెట్ ను కూడా ఇచ్చారు. ఇక రజత అవార్డులో భాగంగా రూ. 1 లక్ష నగదు బహుమానంతో పాటు ఒక ప్రశంసాపత్రం, సర్టిఫికెట్ కూడా ఉన్నాయి. అవార్డులను.. గవర్నమెంట్ ప్రాసెస్ రీ ఇంజినీరింగ్ లో శ్రేష్ఠత, పౌరులకు ప్రధానంగా అందించవలసిన సేవలలో విశిష్ట పనితీరు, ఎలక్ట్రానిక్ పరిపాలనలో సాంకేతిక విజ్ఞానాన్ని వినూత్న పద్ధతులలో వినియోగించడం, ఇప్పటికే అమలవుతున్న పథకాలలో నవకల్పనలను పెంపొందించడం, బెస్ట్ డిస్ట్రిక్ట్ లెవెల్ ఇనీషియేటివ్ ఇన్ సిటిజన్, ఇన్నొవేటివ్ యూజ్ ఆఫ్ జిఐఎస్ టెక్నాలజీ ఇన్ ఇ-గవర్నెన్స్, ఎలక్ట్రానిక్ పరిపాలనలో మొబైల్ సాంకేతిక పరిజ్ఞానాన్నికొత్త పద్ధతులలో వినియోగించుకోవడం, రంగాల వారీ అవార్డులు, కేంద్ర ప్రభుత్వ రంగ సంస్థలలో సమాచార సాంకేతిక విజ్ఞానం మరియు కమ్యూనికేషన్  ని వినియోగించుకోవడం, విద్యా సంస్థలు మరియు పరిశోధక సంస్థలు చేపట్టే విశిష్ట ఎలక్ట్రానిక్ పరిపాలన కార్యక్రమం, ప్రభుత్వేతర సంస్థల ప్రగతి కోసం సమాచార సాంకేతిక విజ్ఞానం మరియు కమ్యూనికేషన్  ని వినియోగించుకోవడం వంటి కేటగిరీలలో.. ప్రదానం చేశారు.
ఆంధ్ర ప్రదేశ్ రాష్ట్ర సమాచారం & ప్రజా సంబంధాలు, సమాచార సాంకేతిక విజ్ఞానం & కమ్యూనికేషన్ లు, ఎన్ ఆర్ఐ సాధికారిత & సంబంధాలు, తెలుగు భాష & సంస్కృతి, అల్పసంఖ్యాక వర్గాల సంక్షేమం శాఖ సహాయ మంత్రి శ్రీ పల్లె రఘునాథ రెడ్డి, పార్లమెంట్ సభ్యుడు  డాక్టర్ కంభంపాటి హరిబాబు, భారత ప్రభుత్వ పరిపాలన సంస్కరణలు, ప్రజా ఫిర్యాదుల విభాగం కార్యదర్శి శ్రీ సి. విశ్వనాథ్, భారత ప్రభుత్వ పరిపాలన సంస్కరణలు, ప్రజా ఫిర్యాదుల విభాగం  అదనపు కార్యదర్శి శ్రీమతి ఉష శర్మ, ఇంకా భారత ప్రభుత్వం, వివిధ రాష్ట్రాల ప్రభుత్వాలు/ కేంద్ర పాలిత ప్రాంత పాలనయంత్రాంగాలకు చెందిన ఇతర సీనియర్ అధికారులు, సాంకేతిక నిపుణులు, విద్యారంగ ప్రముఖులు, పరిశ్రమల రంగ ప్రతినిధులు, ప్రభుత్వేతర సంస్థల ప్రతినిధులు కూడా ఈ కార్యక్రమంలో పాల్గొన్నారు. ఇ-గవర్నెన్స్ పై గత రెండు రోజులుగా సాగిన జాతీయ సమావేశం మంగళవారం సాయంత్రం ముగిసింది.
(Visitor Counter : 28